
I. 
Charakteristika

1. 
Nákladné železničné stanice a prekladacie železničné stanice sú zariadenia železníc určené na nakladanie a prekladanie prepravovaného tovaru. Do týchto priestorov je veľmi ťažký prístup s požiarnou technikou. Nebezpečenstvo vzniku požiaru pri prekladaní a prečerpávaní závisí od druhu prepravovaného tovaru.     

2.  Na prekladacích železničných staniciach, ktoré sú pri elektrifikovaných tratiach, hrozí nebezpečenstvo úrazu elektrickým prúdom. 
3. 
Riadenie zásahov v železničnej doprave zabezpečujú vzhľadom na špecifické podmienky a v súlade so všeobecnými záväznými právnymi predpismi hasičské jednotky Železníc Slovenskej republiky.
II. 

Úlohy a postup činnosti

 1.  Veliteľ zásahu na mieste udalosti rozhodne
      a)  o spôsobe splupráce s personálom železníc, informuje operačné stredisko príslušného závodného hasičského útvaru železníc,  
      b)  o vykonaní prieskumu s cieľom zistiť množstvo a druh prepravovaného materiálu, ktorý je zachvátený požiarom a v ktorom priestore sa nachádza (vo vagóne, v sklade a podobne), aké objekty a koľajové prostriedky sú ohrozené požiarom (sálavým teplom),  ako aj o predbežnom nasadení síl a prostriedkov; ak to situácia vyžaduje, požiada orgány železníc o vypnutie vysokého napätia trolejového vedenia,
      c)   o postupe a spôsobe evakuácie ohrozených osôb a tovaru (určí skupinu, ktorá bude evakuáciu vykonávať a jej zabezpečenie), evakuačných cestách               a o prostriedkoch na jej vykonanie,
d) o privolaní posilových hasičských jednotiek  a ďalších služieb (rýchla zdravotná pomoc, železničná polícia a podobne), ak z vyhodnotenia prieskumu takáto potreba vyplynie,
e) o druhu hasiacej látky, počte a druhoch prúdov a smeroch ich nasadenia, typoch prúdnic a o spôsobe zamedzenia šírenia požiaru; ak je v blízkosti trolejové vedenie, príjme osobitné opatrenia na zabráneniu úrazu elektrickým prúdom,
f) o stupni ochrany zasahujúcich príslušníkov,
g) o zabezpečení spojenia na požiarisku a s operačným strediskom a o spôsobe poskytovania informácií o situácii na mieste zásahu.
2.   Činnosť zasahujúcich príslušníkov na mieste udalosti:

      a) obsluhujú hasičskú techniku a zabezpečujú dodávku hasiacich látok na požiarisko,
b) vykonávajú evakuáciu ohrozených osôb a  majetku určeným postupom                  a poskytujú prvú pomoc postihnutým osobám,
c) používajú osobné ochranné pracovné prostriedky a dodržiavajú zásady bezpečnosti a ochrany zdravia pri práci, vykonávajú lokalizáciu a likvidáciu požiaru určeným spôsobom, pričom sledujú situáciu vo svojom okolí               a o zmenách okamžite informujú svojho veliteľa.
III. 
Očakávané zvláštnosti
1. Pri zdolávaní požiarov na nákladných a prekladacích železničných staniciach  môže dôjsť k týmto komplikáciám:
     a) úraz elektrickým prúdom, napríklad na elektrifikovaných tratiach, preto základnou podmienkou je vypnutie a zaistenie vypnutého stavu trakčného vedenia; toto  netreba vykonávať, ak sa osoby a predmety nepriblížia k trakčnému vedeniu na menšiu ako bezpečnú vzdialenosť /1,5 m pre osoby a 0,9 m pre predmety a pri použití nevodivých hasebných látok na bezpečnú vzdialenosť,
b) požiar a výbuch prepravovaných materiálov,
c) vyplývajúce z prepravy toxických látok a nebezpečných látok,
d) vyplývajúce zo špecifík železničnej dopravy, napríklad zachytenie osôb alebo pád z posunovaného vozňa,
e) úraz na koľajisku, napríklad zakliesnenie chodidla do výhybky, potknutie sa o koľaje alebo o podvaly,
f) mobilná hasičská technika musí byť odstavená v bezpečnej vzdialenosti od trakčného vedenia,
g) zakázaný je prejazd hasičskej techniky cez koľaje alebo jej odstavenie na koľajniciach,
h) zákaz vystupovania na strechy železničných koľajových vozidiel,  vyvýšené brzdové plošiny, kapoty lokomotív, kotlové vagóny alebo na náklady uložené na vagónoch za akýmkoľvek účelom bez vypnutia trakčného vedenia a zaistenia vypnutého stavu trakčného vedenia.
2. Na zabezpečenie ochrany zasahujúcich príslušníkov treba používať osobné ochranné pracovné prostriedky.

